གས་པས༔ ཡན་ལག་བཞི་མགོ་དང་བཅས་པ་འབུར་དུ་དོད་པ༔ རུས་སྦལ་ལྟ་བུ་དང་༔ སྐེད་པ་ཉག་པ་ཁོག་སྟོད་རྡོ་རྗེ་དྲིལ་བུའི་རྣམ་པར་ཆགས་པ་ཕྱག་མཚན་ལས་བྱང་

ཆུབ་པའོ༔ ཟླ་བ་བཞི་ནས་ཡན་ལག་ལ་རླུང་ལྔ༔ སྲོག་འཛིན་གྱི་རླུང་ལ་བརྟེན་ནས་ཆགས་པས༔ དཔུང་པ་གཉིས་དང་༔ མིག་གཉིས་བྱུང་༔ སྟོད་རྒྱས་སྨད་ཕྲ་བ་ལ་མགོ་མཐོ་བ༔ ཕག་པ་ལྟ་བུ་
དང་༔ ཟླ་བ་ལྔ་ནས་རུས་པའི་དུམ་བུ་བརྒྱ་དྲུག་ཅུ༔ ཚིག་རྐང་ལག་དང་མགོ་བོའི་དབྱིབས་དོད་དེ༔ ཟླ་བ་དྲུག་ནས་ཤ་ལྤགས་དང་དབང་པོའི་སྒོ་དོད་དེ༔ ཟླ་བ་བདུན་ནས་སྤུ་སྨིན་མ་སྐྲ་ལ་སོགས་པ་
རྫོགས་པས་མགོ་བོ་སེངྒེ་ལྟར་འགྱུར་རོ༔ ཟླ་བ་བརྒྱད་པ་ལ་ཕོ་མོ་གང་འབྱུང་གི་དབང་པོ་དོད་ཅིང་༔ སྐྲ་ནག་པ༔ སེན་མོ་སྔོ་བ་ཡན་ལག་དང་ཉིང་ལག་ཐམས་ཅད་བྱེ་བྲག་སོ་སོར་ཕྱེ་བར་འགྱུར་རོ༔ ཟླ་
བ་དགུ་ནས་སྐྱེ་བྱེད་ཀྱི་རླུང་གིས་ལུས་གཟུགས་རྫོགས༔ མངལ་ནས་འབྱུང་འདོད་ནས༔ ངང་པའི་རྣམ་པ་ཅན་དང་༔ དེ་ནས་ཟླ་བ་བཅུ་ནས་ས་བཅུ་རྫོགས་ཏེ་སངས་རྒྱས་ཀྱི་རྣམ་པ་ཅན་དུ་སྐྱེས་པའོ༔
ས་མ་ཡཱ༔ རྒྱ་རྒྱ་རྒྱ༔ དེ་ལྟར་མངལ་དུ་གནས་དུས་རླུང་སེམས་དྷུ་ཏིར་གནས་པས་ཁམས་ཀྱི་ཟས་མི་དགོས༔ ཕོ་ཡིན་ན་མའི་གཡས་སུ་ཁ་བལྟ༔ མོ་ཡིན་ན་གཡོན་དུ་ཁ་བལྟས་ཏེ་ལག་པ་གདོང་ལ་
སྐབས་ཏེ་གནས་སོ༔ བྱང་ཆུབ་སེམས་དཔའ་ཡིན་ན༔ ལྷའི་ཕྱག་རྒྱ་དང་བཞུགས་སྟངས་སུ་གནས་ཤིང་དྲང་པོར་བཞུགས་སོ༔ ཟླ་བ་དགུ་ངོ་བཅུ་ནས་རླུང་ཤུགས་རྫོགས་ཤིང་ཚང་ནས༔ སྐྱེ་བྱེད་ཀྱི་རླུང་

ྈྃ༔ ༔གིས་མགོ་མཇུག་བསྒྱུར་ནས་སྐྱེས་ཏེ༔ ལུས་སྐྱོན་མེད་ཡོངས་སུ་བྱོན་ནས༔ སྐུ་ཡོངས་རྫོགས་ལ་མངོན་པར་བྱང་ཆུབ་པ་ཞེས་བྱའོ༔ སྐྱེ་མྱུར་མི་མྱུར་ལུས་ཆེ་ཆུང་དང་༔ སྐྱོང་
རླུང་ཆེ་ཆུང་ཡིན༔ མའི་མངལ་དུ་ཕེབས་ནས་རཀྟས་གཏུམ་པ་ནི༔ ཉི་མ་མཉམ་ཉིད་ཡེ་ཤེས་ལས་བྱུང་བ༔ རྣམ་ཤེས་བར་སྲིད་ལྷན་སྐྱེས་ཀྱི་བདེ་བ་དང་བཅས་ཏེ་གནས་པ༔ ས་བོན་སོར་རྟོག་ཡེ་ཤེས་
ལྟར་གསུམ་པོ་འདྲེས་ཤིང་༔ གཅིག་ཏུ་གྱུར་པ་བྱ་གྲུབ་ཡེ་ཤེས༔ ལུས་ཀྱི་རྣམ་པར་གྲུབ་ཅིང་རྫོགས་པ་ཆོས་དབྱིངས་ཡེ་ཤེས་སོ༔ ལུས་དེ་ལྟར་གྲུབ་པ་ལ་རྩའི་རྣམ་གྲངས་ཇི་ལྟར་ཆགས་པ་ནི༔ སྤྱིར་ལུས་
ལ་རྩ་བྱེ་བ་ཕྲག་ཕྱེད་དང་བཅུ་ལས༔ ཁྲག་གནས་སའི་རྩ་སྟོང་ཕྲག་བདུན་ཅུ་རྩ་གཉིས༔ རླུང་འགྱུ་བའི་རྩ་ཉི་ཁྲི་ཆིག་སྟོང་དྲུག་བརྒྱ༔ འཁོར་ལོ་ལྔས་བསྡུས་པ་བརྒྱ་ལྔ་ཅུ་རྩ་བདུན༔ གནས་དང་ཡུལ་
གྱིས་བསྡུས་པ་སུམ་ཅུ་རྩ་གཉིས༔ བྱང་སེམས་བབས་པའི་རྩ་སུམ་ཅུ་རྩ་གཉིས༔ གཙོ་བོ་ནི་རོ་མ་རྐྱང་མ༔ ཀུན་དྷརྨའོ༔ སྤྱི་གཙུག་བདེ་ཆེན་གྱི་འཁོར་ལོ་རྩ་འདབ་སུམ་བརྒྱ་དྲུག་ཅུ༔ མགྲིན་པ་
ལོངས་སྤྱོད་ཀྱི་འཁོར་ལོ་རྩ་འདབ་བཅུ་དྲུག༔ སྙིང་ཁ་ཆོས་ཀྱི་འཁོར་ལོ་རྩ་འདབ་སུམ་ཅུ་རྩ་གཉིས༔ ལྟེ་བ་སྤྲུལ་པའི་འཁོར་ལོ་རྩ་འདབ་དྲུག་ཅུ་རྩ་བཞི༔ གསང་གནས་བདེ་སྐྱོང་གི་འཁོར་ལོ་རྩ་འདབ་ཉི་

ཤུ་རྩ་བརྒྱད་དོ༔ སྲིད་པར་གནས་ནས་ལུས་ལེན་པས་ལྟེ་བ་སྤྲུལ་པའི་འཁོར་ལོ༔ སེམས་ཀྱི་རང་བཞིན་ཆོས་ཉིད་ཀྱི་རྟེན་ཡིན་པས་ན་སྙིང་ཁ་ཆོས་ཀྱི་འཁོར་ལོ་རོ་དྲུག་གི་ཟས་ལ་ལོངས་སྤྱོད་པས་ན༔
མགྲིན་པ་ལོངས་སྤྱོད་འཁོར་ལོ་ཐིག་ལེ་བདེ་བའི་ངོ་བོར་གནས་པས་ན༔ སྤྱི་བོ་བདེ་ཆེན་གྱི་འཁོར་ལོ་བདེ་ཆེན་འབྱུང་བའི་གསང་ལམ་ཡིན་པས་ན༔ གསང་གནས་བདེ་སྐྱོང་གི་འཁོར་ལོའོ༔ གཉིད་ཀྱི་
དུས་སུ་རིག་པ་སྙིང་གར་འདུ་ཞིང་༔ འབྱུང་བའི་ཁམས་འདུས་པས་གཉིད་དུ་འགྲོ་ཞིང་སྣང་མཆེད་ཐོབ་གསུམ་གྱིས་མཚམས་སྦྱར་ནས༔ རླུང་སེམས་དབུ་མར་གནས་པའི་རྣམ་རྟོག་ཀུན་དང་བྲལ་བའི༔
ཆོས་སྐུའི་དགོངས་པ་འཆར་བས༔ སྙིང་ཁ་ཆོས་ཀྱི་འཁོར་ལོ༔ རླུང་སེམས་རོ་རྐྱང་གཉིས་སུ་ཅུང་ཟད་ཤོར་ནས་རྨི་ལམ་གྱི་སྣང་བ་འཆར༔ དེའི་དུས་སུ་རིག་པ་མགྲིན་པར་གནས༔ རྣམ་རྟོག་ཐམས་
ཅད་སྣང་ལ་རང་བཞིན་མ་གྲུབ་པར་རྟོགས་པས༔ ལོངས་སྤྱོད་ཀྱི་འཁོར་ལོ་ཞེས་བྱ་བ༔ སྤྱི་བོར་གསང་ནས་རླུང་སེམས་སྲོག་རྩོལ་གཉིས་ནས་རྒྱུ་ཙ་ན༔ རིག་པ་ལྟེ་བར་གནས་ཤིང་རྟོགས་པ་སྣ་ཚོགས་
ཉིན་དུས་སུ་སྤྲུལ་སྐུ་རང་ཤར་མྱོང་བས་ན༔ སྤྲུལ་པའི་འཁོར་ལོ་ཞེས་བྱའོ༔ སྙོམས་འཇུག་ཡབ་ཡུམ་འཁྱུད་པའི་སྐབས་སུ་རིག་པ་སྤྱི་བོར་གནས་ཤིང་བདེ་སྟོང་ཉམས་སུ་མྱོང་བས་བདེ་ཆེན་གྱི་འཁོར་ལོ་ཞེས་

ྈྃ༔ ༔བྱའོ༔ དེ་ཡང་ཕྱག་ཆེན་ཐིག་ལེའི་རྒྱུད་ལས༔ སྲོག་རྩ་དབུ་མའི་དབུས་ན་གནས༔ སུམ་ཅུ་རྩ་གཉིས་མདུད་དང་ལྡན༔ ཕྲ་བའི་ཕྲ་བ་ཡང་དག་མཆོག༔ ཕྱི་རོལ་མ་ཡིན་ནང་མ་
ཡིན༔ ཞེས་པ་སྲོག་འཛིན་པའི་རྩ༔ ལུས་ཀྱི་དབུས་སྤྱི་གསང་གི་བར་ཟུག་པ་ལ༔ འཁོར་ལོ་ལྟེ་བའི་རྩ་མདུད་དྭངས་མ་དེ་ལས་གྱེས་པས་སྲོག་རྩ་སྙིང་དང་འབྲེལ་བ་རིང་ཐུང་གསུམ་ཡོད་དེ༔ དབུ་མ་
མཆོག་ཅེས་བྱ་བ༔ ཨ་ཝ་དྷུ་ཏིའི་སྦུབ་ནས༔ དབང་པོའི་རྟེན་ཡར་སྣ་སྤྱི་བོ་ཤ་རུས་ཀྱི་ཁ་ན་ཟུག་པ༔ མར་སྣ་ལྟེ་འོག་ཏུ་ཟུག་པ༔ ཆུ་ཤིང་སྡོང་པོ་ལྟར་དྲངས་པ༔ པདྨའི་འདབ་མ་ལྟར་སྲབ་པ༔ རྒྱ་
སྐྱེགས་ཀྱི་མེ་ཏོག་ལྟར་དམར་བ༔ ཏིལ་གྱི་མར་མེ་ལྟར་གསལ་བ༔ ཡར་སྣ་ཧཾ་ཡིག་དཀར་ཆ་བཀག་པའི་ཚུལ་དང་༔ ལྟེ་བར་དམར་ཆ་ཨ་ཐུང་གི་རྣམ་པ་ཅན་ནོ༔ དུང་ཅན་མ་ནི་ལྟེ་བའི་འོག་ན་དཀར་ཆ་
ལ་བབས་ཏེ༔ རྣ་བ་གཡས་ནས་ཨ་ཐུང་གི་བར་དུ་ཟུག་སྟེ༔ དེར་རླུང་སེམས་ཆུད་ནས་ཁམས་གསུམ་གྱི་སྒྲ་ཐོས༔ དབུ་མའི་རྩེ་ན་ཐིག་ལེ་ཧཾ་གི་དབྱིབས་ཅན༔ མགོ་ཐུར་དུ་ཕྱོགས་པ༔ དེ་ལས་གྱེས་
པ་ནུས་ཅན་བྱང་སེམས་འཛིན་པའི་རྩ་མཛོད་སྤུར་ཧཾ་གཅིག་སྐྱེད་ནས་གཉིས་སུ་གྱེས་ཏེ༔ གཅིག་སྣ་རྩེར་ཟུག་པ༔ ཐིག་ལེ་དཀར་དམར་གནས་མི་གནས་སྨོས་བྱེད༔ གཅིག་ལྕེ་ཆུང་ལ་ཟུག་ནས་མཆིལ་

སྣབས་བསྐྱེད༔ དབུ་མ་རང་གི་རྩ་གཉེར་པོ་ཆེར་ཟུག་ནས༔ མདུན་རྒྱབ་གཉིས་སུ་གྱེས་ནས་ཁ་ཁ་མུ་ཁའི་གསང་གནས་ཀྱི་ཟེའུ་འབྲུར་ཟུག་ནས་ཐིག་ལེ་འབབ༔ རྒྱབ་ནས་ཤངས་ལྕེའི་འདུས་པ་བཞི་མཉམ་
འབབ་པའོ༔ དབུ་མའི་མིང་ནི་ཨ་ཝ་དྷུ་ཏི་སྟེ༔ ཀུན་དྷརྨ༔ སྒྲ་གཅན༔ བྱ་རོག་གདོང་༔ ཁ་ཁ་མུ་ཁ༔ དུང་ཆེན་མ༔ ཡིད་བཟང་མ༔ མུན་འདབ་རྣམས་སོ༔ རོ་མ་དང་རྐྱང་མ་གཉིས་ལྟེ་བ་
ནས་གྱེས་ཏེ་མཁལ་མར་འབྲེལ༔ སྙིང་ཁར་འདུས་མཆན་འོག་གཉིས་ནས་བརྒྱུད་དེ༔ མགྲིན་པའི་སྤྱི་ཆུང་ནས་སྤྱི་བོར་འབྲེལ༔ སྣ་བུག་གཉིས་ལ་ཟུག་སྟེ༔ གཡས་རོ་མས་ཁྲག་དང་དྲི་ཆེན་སྦྱིན་སྡོམ་
བྱེད༔ གཡོན་རྐྱང་མས་ཁུ་བ་དང་དྲི་ཆུ་སྦྱིན་སྡོམ་བྱེད༔ གསང་མཛོད་ལས༔ རྐྱང་མ་ཤེས་རབ་རང་བཞིན་ལ༔ རོ་མ་ཐབས་ཀྱི་ཡན་ལག་ནས༔ ཀུན་དྷརྨ་ནི་དབུས་གནས་སུ༔ གཟུང་དང་འཛིན་པ་
རྣམ་པར་སྤངས་ཞེས་དང་༔ རྐྱང་མ་མི་སྐྱོད་འབབ་པ་སྟེ༔ རོ་མ་དེ་ནི་ཁྲག་འབབ་ཅིང་༔ ཤེས་རབ་ཟླ་བ་འབབ་བཤད་པ༔ དེ་ནི་ཀུན་དྷརྨ་རབ་གྲགས༔ ཞེས་དང་༔ རྐྱང་ན་དཀར་མོ་གཡོན་ནས་ཁ་
ཐུར་དུ་བསྟན་ནས༔ གཡས་སུ་རོ་མ་དམར་མོ་ཁ་གྱེན་དུ་ཕྱོགས་ཏེ་གནས༔ ཀླད་པའི་ཟེར་རྩ་གཉིས་སོ༔ མགྲིན་པར་བླ་རྩ་གཉིས་སོ༔ ལུ་གུ་རྒྱུད་ལྟར་བརྒྱུད་ནས་མཆན་ཁུང་མཁལ་མའི་སྟེང་ནས་

ྈྃ༔ ༔ཚུར་འཁྱོགས་ཏེ༔ དབུ་མའི་ནང་དུ་ཚུད་ལ་ཁད་པའོ༔ རླུང་དང་ཕྱག་རྒྱའི་བྱེད་ལས་བསྟན་ནས་དབུ་མར་ཚུད་པར་འགྱུར་ཏོ༔ གཡས་ལ་ཉི་མ་འབབ༔ གཡོན་ལ་ཟླ་བ་འབབ༔
རྐྱང་མ་ནས་དྲི་ཆུ་བྱུང་༔ ཕོ་མོ་གཉིས་ཀྱང་མ་ནར་བར་ཡོད༔ བུད་མེད་ལ་རོ་མ་ནར་མོར་ཡོད་པས༔ ཁམས་རྫོགས་པ་དང་ཟླ་མཚན་བབས༔ སྐྱེས་པ་ལ་རྩ་སྣ་ཁུག་པས་སྣ་བུག་གཡས་ནས་ཁྲག་འོང་༔
བུད་མེད་ཀྱི་རིགས་ལ་དུང་ཆེན་མ་ནི༔ གསང་གནས་སུ་རྩ་སྣ་ཇེ་ཕྲར་སོང་ནས༔ དུང་ལྟར་འཁྱིལ་བས་ན་དུང་ཅན་ནོ༔ རི་དྭགས་མ་ནི་རི་དྭགས་ཀྱི་སྣ་རྩ་འགགས་པ་ལྟ་བུ་དང་༔ གླང་སྣ་མ་ནི༔ གླང་
པོ་ཆེའི་སྣ་ལྟར་ལྟབ་པ་དང་༔ པདྨ་ཅན་ནི་པདྨའི་ཁ་ལྟར་ཡོད་པའི་ཕྱིར་རོ༔ རགས་པའི་རིམ་པ་རྩ་སྟོང་ཕྲག་བདུན་ཅུ་རྩ་གཉིས་ཀྱི་ནང་ནས༔ མིང་ཅན་རྣམས་མདོར་བསྟན་པ་ནི༔ སྤྱི་བོའི་སུམ་བརྒྱ་དྲུག་
ཅུ་ལ༔ བསྡུས་པའི་རྩ་སུམ་ཅུ་རྩ་གཉིས་ནི༔ རིགས་ཅན་དང་༔ འདོད་ཅན་སྲོག་གི་ལུས་དང་༔ ཟླ་བ་གཏེར་མའི༔ ཉི་མ་གཏེར་མའི༔ ཟླ་བ་བྱུང་མ༔ མཛེས་མ༔ འདོད་ཅན་གྱི༔ སྦྲ་བའི༔
ཀུ་ཤ་མའི༔ ཤ་སྤོང་ཞེས༔ དག་པ་ཅན་གྱི༔ མེའི་མའི༔ མེ་རོ་མའི༔ མི་ཙོ་མའི༔ གང་མའི༔ ཉི་མའི༔ རོ་ལྡན་མའི༔ སྐས་རིས་མའི༔ ཆང་གཏེར་མའི༔ བདུད་རྩི་མའི༔ དུང་

ཆེན་མའི༔ དུག་མིག་མའི༔ དུང་སྣ་མའི༔ དུང་གི་རྣ་ཆ་མའི༔ རྒྱ་མའི༔ དབང་རྒྱགས་མའི༔ སྐམ་པ་མའི༔ རྒྱགས་པས་རྒྱགས་པའི༔ ངོ་མཚར་མའི༔ སྙིམ་པ་མའི༔ ཚིག་གིས་
བསྟན་པའི་རིགས་རྣམས་སོ༔ རྩ་དེ་རྣམས་ཀྱི་དབུས་ན་ཧཾ་ཡིག་གི་གཟུགས་སུ་གནས༔ རྩ་འདབ་ཐམས་ཅད་ཐིག་ལེས་གང་ནས་རང་བཞིན་ས་བོན་ཡིག་འབྲུ་དང་༔ ལྷ་དང་ལྷ་མོར་གྲུབ་པའོ༔ རྩ་འདི་
རྣམས་རྩ་བ་གཅིག་ནས་གྱེས་ཤིང་གདུགས་ཕུབ་པ་ལྟར་ལྡིང་པས་སྟོད་སྨད་ཀྱི་ལུས་ཀུན་ཁྱབ་པ༔ ཀུན་ཀྱང་རྩའི་རྩ་བ་སྲོག་གཉིས་དང་འབྲེལ་ལོ༔ འཕར་རྩ་རྣམས་ལོངས་སྤྱོད་ཀྱི་རྩ་དང་འབྲེལ་ནས་གྱེས་
ཏེ༔ ཡན་ལག་གི་ཕྱི་ནང་ནས་ཐོན་ཞིང་མཐེབ་མཛུབ་ཀྱི་བར་དུ་བྱུང་བ་དང་༔ རྐང་ལག་གི་མཐིལ་བཞིར་སོ་སོར་རཾ་འཁྱིལ་ནས་གནས་ཤིང་༔ སྲིན་ལག་བཞི་ལ་རྩ་སྣ་ཟད་པའོ༔ མགྲིན་པའི་རྩ་བཅུ་དྲུག་
ནི༔ ལོངས་སྤྱོད་གཏེར་དང་༔ ལོངས་སྤྱོད་གསང་དང་༔ ཉི་མ་འགྲོ་དང་༔ ཉི་མ་གསལ་དང་༔ སྐལ་པ་ཆེ་དང༔ སྒོམ་པ་དང་༔ རོ་བྱེད་མ་དང་༔ འཁྲུང་འཁྲུང་མ་དང་༔ རོ་སྐུར་མ་སོགས་
ཏེ་འཁོར་ལོ་དེའི་རྩ་ལ་མིང་མང་དུ་གསུང་འདུག་ཀྱང་རྒྱུད་གཞན་ནས་བལྟ་བར་བྱའོ༔ དེ་ཡང་མདོར་བསྡུས་ན༔ ཀློང་གསལ་ལས༔ རྩ་མཆོག་རོ་རྐྱང་ཀུན་དྷརྨ༔ ཀུན་གསལ་ཀ་ཏི་ཤེལ་སྦུག་ཅན༔

ྈྃ༔ ༔གཞི་གནས་ཡེ་ཤེས་ཆེན་པོའི་སྐུ༔ པདྨོ་ཁ་འབུས་དབུས་ནས་བཞེངས༔ དཀྱིལ་འཁོར་ཡོངས་རྫོགས་དབྱིངས་ལ་འཆར༔ ཞེས་གསུངས༔ ཉི་ཟླ་ཁ་སྦྱོར་ལས༔ སྙིང་གི་དབུས་
གྱུར་པདྨོ་ནི༔ འདབ་མ་བརྒྱད་དང་ལྟེ་བར་བཅས༔ དེའི་དབུས་སུ་གྱུར་པའི་རྩ༔ མར་མེ་ལྟ་བུའི་གཟུགས་ཅན་དེ༔ ཆུ་ཤིང་མེ་ཏོག་ལྟ་བུའི་དབྱིབས༔ ཁ་ནི་ཐུར་དུ་ལྟས་ནས་དཔྱངས༔ དེ་ཡི་དབུས་
གནས་དཔའ་བོ་ནི༔ ཉུང་དཀར་སྦོམ་པོའི་ཚད་ཙམ་པ༔ ཧཱུྃ་གི་ས་བོན་མི་ཤིགས་པ༔ ཁ་བ་ལྟ་བུར་འཛག་པ་ཡིན༔ ཞེས་གསུངས༔ དེའི་ནུས་པ་ནི༔ བདེ་སྡུག་དར་རྒུད་འཕོ་འགྱུར་དང་༔ འཁོར་
བའི་རྒྱུ་རྣམས་སྐྱེད་བྱེད་ཅིང་༔ ཆོས་ཉིད་མངོན་སུམ་ལ་སོགས་པའི༔ ཡོན་ཏན་དཔག་ཏུ་མེད་པ་རྣམས༔ རྩ་འདི་ཁ་ཕྱེའི་རྒྱུ་ལས་བྱུང་༔ དེ་ལྟར་ཉིན་དང་མཚན་མོ་ཡིས༔ འོད་གསལ་འཆར་བའི་བྱེད་
ལས་རྣམས༔ རྩ་འདིའི་ཡོན་ཏན་ཁོ་ནའོ༔ རྩ་འདི་ཁ་ཟུམ་ཐུར་ཕྱོགས་ན༔ ངན་སོང་རིགས་དྲུག་སྣང་བ་འཆར༔ དེ་ནས་ཀ་དག་ལྷུན་གྲུབ་པའི༔ འོད་གསལ་འདུས་མ་བྱས་པ་ལ༔ གདེངས་ཐོབ་
འགྱུར་མེད་ཉམས་ལེན་ཞེས༔ ས་མ་ཡཱ༔ ལྟེ་བ་སྤྲུལ་པའི་འཁོར་ལོ་ཡི༔ རྩ་གསུམ་འདུས་མདོར་གྲུ་གསུམ་པ༔ གྱེན་དུ་གདེངས་པའི་དབུས་ཉིད་དུ༔ སྐྱེ་མེད་ཡི་གེ་ཨ་ཡི་དབྱིབས༔ བདེ་དྲོད་མེ་

ཡི་ཁ་དོག་ཅན༔ དེ་འོག་སོར་བཞིར་རྒོད་མ་ཁ༔ སྲིད་པ་ཆགས་བྱེད་རྩ་རུ་བཤད༔ ཡར་སྣ་ཆོས་འབྱུང་ནང་དུ་ནི༔ དམར་ཆའི་དྭངས་མ་མེ་ཤེལ་མདོག༔ རེག་བྱ་ཚ་བ་ཨ་ཐུང་དབྱིབས༔ ཡོན་ཏན་
ལུས་ལ་བདེ་དྲོད་སྐྱེ༔ བཟའ་བཏུང་འཇུ་ཞིང་དྭངས་སྙིགས་འབྱེད༔ ལང་འགྲོ་བདེ་ཆེན་རྒོད་ཁ་སྙོམ༔ དེ་སོགས་སྐྱོན་ཡོན་བསམ་མི་ཁྱབ༔ དེ་ནས་འཁོར་འདས་གཉིས་ཀྱི་མཚམས༔ རྣམ་རྟོག་སྐྱེད་
པར་བྱེད་པས་ན༔ འབར་འཛག་དག་ལ་ནན་ཏན་མཛོད༔ ས་མ་ཡཱ༔ གསང་བ་བདེ་སྐྱོང་འཁོར་ལོ་ནི༔ རུས་པ་གྲུ་གསུམ་ཨེ་དབྱིབས་ཅན༔ ཐབས་ཤེས་གཉིས་མེད་རྩ་དེ་ལ༔ བྱང་སེམས་གསལ་
འགྲིབ་འགྲོ་འོང་གི༔ ལས་བྱེད་འདུ་བྱེད་རྡོ་རྗེའི་དབྱིབས༔ རོ་རྐྱང་མས་སྣའི་རྩ་རྩེ་ལ༔ གཡས་ལ་ཨོཾ་དང་གཡོན་ལ་ཨཱ༔ ཟུག་པའི་མཚམས་སུ་ཧཱུྃ་གིས་མཚན༔ ཀྵ་ཡིག་མགོ་བོ་ཐུར་བསྟན་གྱིས༔
རྩ་བ་གསང་རྡོར་རྒྱུས་པའི་ནང་༔ སྟོབས་ལྡན་ཧཱུྃ་གི་དབྱིབས་ཅན་ཡོད༔ ཆུ་ལམ་རྩ་ལ་ཨ་ཡི་རྣམ་པ་ཡོད༔ གསང་རྡོར་བུ་གར་ཕཊ་ཀྱི་ཡི་གེ་ཡོད༔ དེ་དག་བདེ་སྐྱོང་འཁོར་ལོ་དག་ལས་གྱེས༔ མིག་
མཚམས་གཡས་ནས་ལྷ་ཡི་ས་བོན་ཨཱ༔ མིག་མཚམས་གཡོན་ན་ལྷ་མིན་ས་བོན་སུ༔ སྙིང་ཁར་མི་ཡི་ས་བོན་ནྲྀ་ལྗང་ཁུ༔ ལྟེ་བར་ཡི་དྭགས་ས་བོན་པྲེའི་དབྱིབས་ཅན༔ འདོམས་དུ་དུད་འགྲོ་ས་བོན་

ྈྃ༔ ༔ཏྲིའི་དབྱིབས་ཅན༔ རྐང་མཐིལ་དམྱལ་བའི་ས་བོན་དུའི་དབྱིབས་ཅན༔ དེ་རྣམས་རྩ་མདུད་ཚུལ་དུ་གནས་པའོ༔ སྙིང་མགྲིན་གཉིས་ན་ཨ་ལི་ཀ་ལི་དང་༔ རིགས་དྲུག་ས་བོན་
འཁོར་འདས་རང་བཞིན་གནས༔ རྡོ་རྗེ་ལུས་ཀྱི་རྩ་ལ་རང་གཟུགས་གནས༔ དེ་ཕྱིར་རྣལ་འབྱོར་ཚེ་འདི་བློས་བཏང་རྣམས༔ གནས་སྦྱོང་ཉམས་ལེན་དག་ལ་གནད་དུ་བསྣུན༔ རྩ་མདུད་གྲོལ་ནས་ལས་
རླུང་དབྱིངས་སུ་དག༔ རིགས་དྲུག་ལས་ཟད་བག་ཆགས་རྟེན་ཕུར་བུད༔ ཕྱིན་ཆད་རིགས་དྲུག་གནས་སུ་ལྡོག་མི་སྲིད༔ ས་མ་ཡཱ༔ གསང་རྡོར་རྩ་ལས་མིག་ཞིག་ཡོད་པ་ལས༔ རྩ་བ་ཟླུམ་པོ་དུང་གི་
དབྱིབས་ཅན་ལས༔ གཡས་སུ་བྱང་སེམས་གཡོན་དུ་དྲི་ཆུ་འབབ༔ འོག་ཏུ་རླུང་དང་སྟེང་དུ་སྙིགས་མར་རྒྱུ༔ གསང་རྩེར་གཞུ་ཡི་དབྱིབས་ཅན་བྱང་སེམས་འབབ༔ རྩ་རྣམས་ཐམས་ཅད་འདི་དང་མུ་
འདྲེས་པས༔ སྤྱི་བོ་མན་གྱི་དྭངས་མ་འདི་ནས་འགྲིམ༔ གྲངས་ཆེན་གྲངས་མེད་རྩ་རྣམས་ཇི་སྙེད་ཀུན༔ ཉམས་ལེན་འདི་ལ་འདུས་པས་གཞན་དུ་མིན༔ དག་རྩ་གནས་ཡུལ་ཉི་ཤུའི་རྩ་རྣམས་དང་༔
མ་དག་འདྲེ་རྩའི་ཤར་ལུགས་ཐམས་ཅད་ནི༔ གསང་སྔགས་རྒྱུད་དོན་གཞན་དུ་རྟོགས་པར་གྱིས༔ རྡོ་རྗེའི་སྐུ་བརྙེས་པདྨ་འབྱུང་གནས་ངས༔ བུད་མེད་ལས་ཅན་མཚོ་རྒྱལ་ཁྱོད་ལ་གདམས༔ ས་མ་ཡཱ༔

རྒྱ་རྒྱ་རྒྱ༔ བྱང་ཟང་ཟང་ལྷ་བྲག་ནས་སྤྲུལ་སྐུ་རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་ཤིང་༔ སླར་ཡང་སྐྱིད་ལུང་བཀྲ་ཤིས་དཔལ་བཟང་གི་བྲག་སེངྒེའི་གདོང་པ་འདྲ་བར་སྦས་པ༔ བདག་བྱ་བཏང་གར་དབང་རྡོ་རྗེས་རྙེད་ཅིང་ཤོག་
སེར་མཁའ་འགྲོའི་བརྡ